**ROZVOJ LEXIKÁLNEJ STRÁNKY DETSKEJ REČI**

**VYTVÁRANIE PROTOTYPOVÉHO VÝZNAMU SLOVA**

1. **PROTOTYPOVÝ VÝZNAM SLOVA**

**Premýšľame:**

Spomeňte si na hádanky z detských čias typu: Je to zelené a chodí to hore-dole. Čo je to?; Je to červené a nevidieť to. Čo je to?

Vytvorte podobnú hádanku.

Prečo nie je jednoduché zistiť riešenie takejto hádanky?

Tieto hádanky sú v podstate hrou, no zároveň tréningom na uvedomovanie si spoločných znakov vecí a javov a prenášanie týchto vlastností z jednej veci na druhú. V skutočnosti ide o vtip (napr. Je to oranžové a chodí to po stene.), ktorý je založený na dvoch základných charakteristikách. Dve vlastnosti však nestačia na presnú identifikáciu konkrétnej veci alebo javu, preto odpovede môžu byť rôzne, prípadne sa k odpovedi ani nedopracujeme. Obsah pomenovania sa totiž tvorí na základe dominantných, rozhodujúcich vlastností, ktoré vyplývajú z poznania rovnakostí i odlišností vecí, osôb a javov. Porovnajme výpovede: Je to červené a nevidieť to. X Je to zelenina červenej farby okrúhleho tvaru a nevidieť ju. Na základe druhého opisu sa veľmi zužuje možnosť výberu, a teda ľahko zistíme, že ide o paradajku. Rozdiel medzi týmito dvoma charakteristikami sa podobá rozdielu medzi vytvoreným významom slova u dieťaťa a u dospelého. Kým sa dieťa naučí používať slová tak ako dospelý, musí prejsť istým vývinom, získať dostatočné skúsenosti o danom predmete alebo jave, ktoré mu umožnia odlíšiť danú vec alebo jav od ostatných vecí a javov.

Môže sa stať, že dieťa (ale i dospelý) pozná formu slova, ale nemá celkom osvojený jeho obsah, a tak použije príslušné slovo v nevhodnej komunikačnej situácii, resp. na označenie niečoho iného, podobného, napr. dieťa, ktoré sa učí rozprávať, ukáže na obrázok Marťanka a povie „žaba“. V jeho mysli totiž ešte nie je celkom vytvorený obsah slova (žaba je to, čo je zelené a má veľké oči – chýba tu ešte vlastnosť pohybu, zvuku, živočíšnosti). Kým pri hádankách ide o hľadanie podobností, pri komunikácii je potrebná predovšetkým vlastnosť, ktorá diferencuje, a tak identifikuje slovo v slovnej zásobe jazyka. A to sa dieťa (niekedy i dospelý) musí naučiť vnímaním a používaním slova v rôznych kontextoch. Výsledkom je vytvorenie **prototypového významu slova**, bez ktorého by nebolo možné dorozumievanie.

PROTOTYPOVÝ VÝZNAM SLOVA – vyabstrahované rysy potrebné na dorozumievanie – typické, štandardné, normálne.

 LEXIKÁLNY VÝZNAM SLOVA – nájdeme ho vo výkladových slovníkoch a vytvára sa na základe prototypového významu slova. Ide o usporiadanú sústavu znalostí, napr. žaba – obojživelník bez chvosta so zadnými nohami prispôsobenými na skákanie (KSSJ, 4. vyd.).

**Úloha:**

Napíšte, čo je to podľa vás „stôl“?

Vyhľadajte slovo „stôl“ v Krátkom slovníku slovenského jazyka (4. vyd.) a porovnajte svoje vysvetlenie s lexikálnym významom v slovníku. Do akej miery sa zhoduje s prototypom významu?

1. **Ako sa v mysli DIEŤAŤA vytvárajú významy slov**

**Úloha:**

Prečítajte si vysvetlenia významu slova „stôl“ deťmi predškolského a mladšieho školského veku.

*Stôl je doska drevenej výroby, ktorá je podložená a na ktorej máme položené knihy a iné veci a učíme sa.*

*Také, aby sa na tom dalo papať, kresliť a ďalšie iné veci. Je taký okrúhly, čo má nôžky také. A tam sú pri ňom zasunuté stoličky. Štvorcový aj okrúhly.*

*Stôl je vec, na čom jeme, a môžu sa tam položiť nejaké veci*.

Zopakujte si Vygotského teóriu o 3 štádiách vývinu pojmov. Do ktorých štádií zaradíte dané hodnotenia? Usporiadajte ich z hľadiska vývinu.

Dieťa sa musí dopracovať k prototypovému významu slova. Pri osvojovaní významov, podobne ako pri osvojovaní pravidiel jazyka, využívame prirodzenú orientáciu vo svete. Prirodzene sa orientovať pri osvojovaní významov slov znamená osvojovať si pre mňa dominantné, dôležité vlastnosti premetu, osoby, javu, ktoré dané slovo označuje. V rámci ontogenézy detskej reči (konkrétne rozvoja slovnej zásoby) sa tento jav spája v pojmom hypergeneralizácia. Tá je znakom chudobnej slovnej zásoby dieťaťa a prejavuje sa používaním slov so širokým významom (tata je každý muž, ktorého dieťa stretne; všetko okrúhle je lopta; všetko zelené s veľkými očami je žaba). Hypergeneralizácia je dočasným javom v ranom štádiu vývinu vlastnej reči. Aby dieťa dokázalo používať slová ako dospelí, potrebuje opakovanú skúsenosť (rôzne kontexty), t. j. potrebuje si vytvoriť významy, naplniť formy obsahom na základe stimulácie zvonku. Ako však chápať toto napĺňanie? Významy možno opísať ako mentálne reprezentácie, ktoré neexistujú vopred, ale vznikajú ako výsledok skúsenosti so slovom. Preto nie sú totožné ani u jednotlivých používateľov jazyka, teda sú do istej miery subjektívne vzhľadom na individuálnu skúsenosť. Subjektívnosť obsahov je viditeľná predovšetkým na začiatku ontogenézy detskej reči. Obsahy slov sa viažu na jeden základný, dominantný príznak, ktorý nemusí byť nevyhnutný a nie je dostačujúci – nemusí byť dostatočne dištinktívny. Prirodzená dominanta (okrúhlosť, guľatosť) určuje perspektívu vnímania (všetko okrúhle je lopta). Prechodom do dospelosti sa nezbavujeme prirodzenej orientácie. Rozširovanie slovnej zásoby a poznávanie sveta spôsobuje, že sa prirodzené dominanty vymedzujú na základe komplexu intersubjektívnych, a teda nevyhnutných a dištinktívnych príznakov (lopta: „pružná [guľa](http://slovnik.juls.savba.sk/?w=gu%C4%BEa&c=N0af&d=psp&d=kssj4) slúžiaca [ako](http://slovnik.juls.savba.sk/?w=ako&c=N0af&d=psp&d=kssj4) [hračka](http://slovnik.juls.savba.sk/?w=hra%C4%8Dka&c=N0af&d=psp&d=kssj4) alebo [šport](http://slovnik.juls.savba.sk/?w=%C5%A1port&c=N0af&d=psp&d=kssj4)ové [náčinie](http://slovnik.juls.savba.sk/?w=n%C3%A1%C4%8Dinie&c=N0af&d=psp&d=kssj4)“) ako výsledok kategorizácie sveta. Po istom čase sa teda subjektívne reprezentácie menia na intersubjektívne. Vznikne prototypický súbor príznakov (na základe vzťahov myseľ – skúsenosť, slovo a iné slová), ktorý zaručuje intersubjektívnu komunikáciu. Ak by to tak nebolo, nemohli by sme slová používať ako prostriedky dorozumievania. Prototypický súbor znamená, že mentálne reprezentácie obsahujú isté spoločné, všeobecné vlastnosti (žaba „obojživelník prispôsobený žiť na suchu i vo vode“), no zároveň sa obsahy vedomia jednotlivcov líšia skúsenostným aspektom – vlastnými asociáciami (žaba „slizké, mokré, nechutné zelené zviera“).

**Úloha:**

Ako by ste vysvetlili význam slova vták? Uveďte príklad, ktorý najlepšie vystihuje túto definíciu.

Prečo ste za najlepší príklad neuviedli napr. sliepku, pštrosa alebo tučniaka?

 Dieťa si najprv osvojuje prototypové exempláre. Prototypy sú tie prvky kategórií, ktoré nositelia jazyka považujú za najlepšie exempláre s typickými vlastnosťami (Napríklad, keď povieme „vták“, väčšina ľudí si predstaví opereného živočícha – stavovca, ktorý má krídla a lieta. Vták však nemusí mať vždy perie (tučniak) a nemusí nevyhnutne lietať (sliepka, pštros).

1. **AKO STIMULOVAŤ DETSKÚ REČ**

Jedným zo spôsobov, ktorým dospelý pomáha dieťaťu vytvoriť si prototypový význam slova ako súčasť jeho mentálneho slovníka, je **premosťovanie.** Jeho podstatou je používanie slova/lexikálnej jednotky v rôznych kontextoch (situáciách).

Ukážka premosťovania – vytvárania prototypového významu slova žaba v detskej mysli (Najprv dieťa vníma zviera ako niečo zelené na obrázku, neskôr získava poznanie o jeho tvare na základe skúsenosti s hračkou, skutočnou žabou a pod. a v tretej fáze prostredníctvom pohybovej riekanky poznanie o tom, že žaba skáče.):

ŽABA

(zelené zviera, ktoré má štyri nohy, skáče, vydáva istý zvuk, žije na suchu i vo vode)

 poznanie poznanie poznanie poznanie poznanie

 farby tvaru pohybu zvuku spôsobu života

**Úloha:**

Navrhnite aktivity, ktorými by ste vytvorili u dieťaťa predškolského veku prototypový exemplár slova „loď“.

**Tvorba projektu zameraného na vytváranie prototypového významu lexikálnej jednotky „láska“/“mať rád niekoho“.**

 **Cieľ projektu:** Rozvoj slovnej zásoby o slovo „láska“. Stimulácia významu slova „láska“.

1. Odpovedajte si na otázku, čo je to podľa vás „láska“? Ako láska vzniká? Čo je jej podstatou? Medzi kým vzniká láska?
2. Prečítajte si text: Shell Silverstein: Strom, ktorý dáva. Bratislava: Slniečkovo, 2011.
3. Interpretujete si text pre seba a porovnajte svoje vysvetlenia pojmu „láska“ s pointou textu.
4. Naformulujte otázky na porozumenie textu.
5. Navrhnite aktivity, ktorými by ste rozvíjali pochopenie pojmu „láska“ v súvislosti s jeho chápaním v texte.
6. Aktivity zoraďte do projektu podľa rámca EUR a šablóny, ktorú nájdete v tomto kurze.